מעקב ״שקוף״: חלפו שנתיים מאז חשפנו כי הכניסה למשרד ראש הממשלה אינה נגישה לנכים ● לפני שנה טענו במשרד רה״מ כי ״מכרז צפוי להתפרסם בקרוב״ ● כעת טוענים שם: ״לאחרונה הוגש תקציב״
ביולי 2018, עמדנו עם אילן גילאון, באותו זמן חבר כנסת (מרצ) מחוץ למשרד ראש הממשלה בניסיון (שלא צלח) להיכנס לוועדת השרים לענייני חקיקה. גילאון, המתנייד על כסא גלגלים, נותר בשער בחום הלוהט של הקיץ. אולם גם אם משרד ראש הממשלה היה מאשר את כניסתו לדיון, גילאון לא היה מצליח להגיע אליו. הסיבה: כניסת הולכי הרגל למשרד ראש הממשלה אינה נגישה לנכים.  חלפו מאז שנתיים ודבר לא השתנה. למרות פניות חוזרות ונשנות, כניסתם של נכים למשרד ראש הממשלה עדיין חסומה. הפעם טוענים במשרד ראש הממשלה כי תקציב ייעודי ״אושר לאחרונה״. מתי זה ״לאחרונה״? לא ברור. לפני שנתיים, לאחר האירוע עם גילאון, פנינו למשרד ראש הממשלה והצבענו על הליקוי. ביקשנו שיתקנו אותו, וינגישו את הכניסה לכל אדם בהתאם לדרישות חוק הנגישות. מסרו לנו אז כי הנושא נמצא בטיפול.  שישה חודשים לאחר מכן, בפברואר 2019, פנינו שוב למשרד ראש הממשלה. ביקשנו לבדוק אם הנושא טופל. בתגובה טענו במשרד רה״מ כי "במהלך שנת 2017, ביצע משרד ראש הממשלה סקר נגישות מקיף שבעקבותיו הוכן מכרז שצפוי להתפרסם בקרוב. עד לסיום הפרויקט ישנו פתרון זמני לכניסה. אנו מצרים על אי הנוחות הזמנית". אולם לא קיבלנו מענה בתשובה לשאלה מהו אותו פתרון זמני.  שבעה חודשים מאוחר יותר, המצב נותר בעינו. לא התעצלנו, פנינו שוב בשאילתא למשרדו של האדם הנושא בתפקיד הכי בכיר במדינה. הפעם טענו שם כי "הגורמים המקצועיים במשרד רה"מ הסתייעו בחברה המלווה את כלל משרדי הממשלה בתחום הנגשת מבנים, מטעם מנהל הדיור הממשלתי. חברה זו ביצעה מיפוי של כלל הצרכים, וגיבשה מפרט שירותים אשר יוטמע במכרז לקבלני ביצוע. המשרד נמצא בהליך בחינה סופי של מסמכי המכרז ומקווה לפרסמו בזמן הקרוב". חלפו עוד תשעה חודשים, וכעת טוענים במשרד ראש הממשלה במענה לפנייתנו כי: "לאחרונה אושר תקציב ייעודי לטיפול בנושא. הביצוע בפועל עבר למשרד הביטחון". ביקשנו לברר מתי זה "לאחרונה". אך לא קיבלנו מענה. הפנינו גם למשרד הביטחון שאלה בנוגע ללוח הזמנים לתיקון הליקוי. משם נמסר לנו: "אגף הנדסה ובינוי במשרד הביטחון פועל כגוף מבצע בפרויקט זה עבור משרד ראש הממשלה, כל שאלה בנושא יש להפנות למשרד רה"מ". (איך זה משפיע עליך) היעדר נגישות פוגע בשוויון הזדמנויות לנכים במרחב הציבורי. העובדה שטרם דאגו להנגיש דווקא את משרד ראש הממשלה מאותתת לשאר הסקטור הציבורי: אפשר לפעול בצורה דומה ולהתעלם גם מהחוק וגם מציבור בעלי המוגבלויות.  (מה עושים כדי שיתוקן)  נכנסתם לביטוח לאומי, למשרד ממשלתי או למערת המכפלה ומצאתם שהמקום אינו נגיש לאדם המתנייד על כסא גלגלים? פנו לאחראי ושאל על הנושא בנימוס. אם לא קיבלתם מענה ראוי – כתבו למשרד הממשלתי האחראי ובקשו מהם לטפל בנושא.   גם ברמה האישית: קחו אחריות. החנית את הרכב על המדרכה? השארת את הקורקינט זרוק? חשבו היטב אם השארתם מספיק מקום לכסא גלגלים לעבור בנוחות.   אנחנו מבטיחים להמשיך לעקוב ולהציק עד שמשרד ראש הממשלה יהיה מונגש לכל אדם.  